רחוב בשג'אעייה בזמן מבצע צוק איתן בקיץ 2014
**שֻׁגַ'אעִיַּה** (בערבית: **شجاعية**; נקראת בצורה משובשת גם **סג'עייה**; משמעות השם: "אומץ") היא שכונה במזרחה של העיר עזה. עד פרוץ מלחמת חרבות ברזל התגוררו בה קרוב ל-100,000 תושבים. מוצאם של רוב תושבי השכונה מהטורקמנים שהתיישבו בארץ ישראל ומהכורדים בארץ ישראל.

השכונה נמצאת ממזרח לרחוב צלאח א-דין, שהוא רחוב מרכזי החוצה את עזה בכיוון צפון דרום. חלקה הדרומי של השכונה נקרא אל-תורוכמאן, וחלקה הצפוני נקרא אל-ג'ודיידה.

מדרומה נמצאות השכונות זייתון ותל מונטאר, ומצפונה שכונת א-תופאח והעיר ג'באליא. את השכונה חוצה, בכיוון מערב-מזרח, רחוב בגדאד והוא ממשיך מזרחה ככביש ומתחבר לכביש המגיע מקיבוץ נחל עוז וממחסום קרני. במרכז השכונה, ברחוב החוצה את השכונה ואת רחוב בגדאד בכיוון צפון-דרום, נמצא שוק שג'אעייה – אחד השווקים המרכזיים בעזה, המתמחה גם בבגדים ובכלי בית. בשכונה נמצאים שני מסגדים מהמאה ה-14, מסגד אבן עות'מאן ומסגד אל-קזמרי. כשני קילומטרים מצפון לכיכר הנמצאת במפגש הרחובות צלאח א-דין ובגדד נמצא בית הקברות הצבאי הבריטי בעזה, הגובל גם בשכונת א-תופאח.

על-פי המפקד העות'מאני של 1525, גודל האוכלוסייה הטורקית והכורדית במקום עמד על 89 ו-90 בתי אב, בהתאמה. היהודים היו הקבוצה האתנית הגדולה ביותר עם 95 בתי אב, בעוד שלנוצרים היו 82 בתי אב במקום.

שם השכונה
---------

השכונה נקראת על שם החללים "האמיצים" ("אמיץ" בערבית: שֻׁגַ֫'אע) שנפלו מקרב הכוחות האיובים בקרב שנערך באזור זה בשנת 1239 בינם לבין הצלבנים.

לפי גרסה אחרת, השכונה קרויה על שם שוג'אע א-דין אל-כורדי שהיה המנהיג האיובי שנפל בעזה.

לחימה
-----

לאחר מלחמת ששת הימים, נחשבה השכונה לאחד ממעוזי ההתנגדות לשלטון הישראלי בעיר. בראשית שנות ה-70 אירעו בשכונה מספר מקרים של זריקות רימונים. במשך האינתיפאדה הראשונה והאינתיפאדה השנייה אירעו תקריות ועימותים רבים באזור. צה"ל אף ביצע תקיפות על יעדים בשכונה במשך שנים אלו ובמיוחד לאחר ההתנתקות ב-2005.

ב-20 במאי 2007 תקף חיל האוויר את ביתו של ד"ר ח'ליל אל-חיה, חבר הפרלמנט הפלסטיני. בתקיפה נהרגו 8 בני אדם. אל-חיה עצמו נפצע.

בתחילת אוגוסט 2008 התחוללו עימותים קשים בשכונה, הנחשבת לאחד ממעוזי תנועת חמאס, בין אנשי חמאס ובין חמולת חילס (حلّس חִלֶּס), שאנשיה מונים כ-4,000 מתושבי השכונה ונמנים עם תומכי תנועת פת"ח. בסיום העימותים עזבו כמה עשרות מאנשי חמולת חילס את רצועת עזה, מצאו מקלט בישראל והועברו לשטחי יהודה ושומרון.

במבצע עופרת יצוקה הייתה השכונה אחד מהיעדים שתקף צה"ל. תקרית חמורה, מבחינת צה"ל, אירעה בעת שעל כוח מחטיבת גולני, שהתמקם במבנה בין שג'אעייה וג'באליא, נורתה אש כוחותינו שגרמה למותם של שלושה חיילי צה"ל ולפציעתם של 24.

### הקרב ב-2014

ביולי 2014, במהלך מבצע צוק איתן, הורה צה"ל למאה אלף תושבי הרובע להתפנות במטרה למזער נפגעים בקרב האוכלוסייה האזרחית לפני תקיפת תשתיות הטרור של החמאס. ב-20 ביולי 2014 החל הקרב הקרקעי בשכונה. חמאס הורה לתושבי השכונה להישאר בבתיהם במהלך הקרבות, דבר שגרם לנפגעים רבים בקרב האוכלוסייה האזרחית. במהלך הלחימה נגרם הרס רב בשכונה.

### הקרב ב-2023

במהלך הפעילות הקרקעית בעזה במלחמת חרבות ברזל פעל צה"ל לכיבוש השכונה, שהייתה מוקד מרכזי של חמאס. במהלך זה פונו האזרחים שבשכונה לדרום רצועת עזה, ומרבית בתיה נהרסו. תקריות בולטות בקרבות אלה היו קרב שג'אעייה, שבו נהרגו תשעה לוחמי צה"ל, ותקרית הירי בשג'אעייה, שבה הרג כוח צה"ל בשוגג שלושה חטופים ישראלים. במסגרת הלחימה בשכונה נהרגו בה כ-935 מחבלים, ונעצרו עוד 303 מחבלים, חלקם מכוח הנוח'בה. ב-27 בדצמבר 2023 הודיע צה"ל על הכרעת גדוד חמאס שפעל בשכונה.

קישורים חיצוניים
----------------

ויקישיתוף מדיה וקבצים בנושא **שג'אעייה** בוויקישיתוף
* אסף גבור, שכונת שג'אעיה: קו ההגנה של אדריכלי הטרור, באתר nrg‏, 21 ביולי 2014

הערות שוליים
------------

1. ↑  Haldimann and Humbert, 2007, p.195
2. ↑  בית הספר היסודי לבנות שוג'אעיה, באתר גישה
3. ↑  Gaza’s Shujaya: Stronghold of Palestinian resistance, www.aa.com.tr
4. ↑  שם
5. ↑  Daniel Jacobs, Shirley Eber, Francesca Silvani, Israel and the Palestinian Territories, p.455, Rough Guides, 1998 Daniel Jacobs, Shirley Eber, Francesca Silvani, **Israel and the Palestinian Territories: The Rough Guide**, Rough Guides, 1998. (באנגלית)
6. ↑  Moshe Šārôn, **Handbook of Oriental Studies: Handbuch Der Orientalistik. The Near and Middle East. Corpus inscriptionum Arabicarum Palaestinae (CIAP). G**, BRILL, 1997, ISBN 978-90-04-17085-8. (באנגלית)
7. ↑  Al Shuja’iya, Gaza - Culture,
8. ↑  רימון לעבר אוטובוס, דבר, 13 ביולי 1970  
שני ערבים נפצעו ברצועה, דבר, 18 באוגוסט 1970  
חייל ושני שוטרים נפצעו, דבר, 19 בינואר 1971
9. ↑  אנשי חמולת חילס טוענים: בתינו נבזזו בעזה, באתר ynet, 8 באוגוסט 2008
10. ↑  טנק ירה בשוגג: 3 חיילים נהרגו ו-24 נפצעו, באתר nrg‏, 6 בינואר 2009
11. ↑  הוראת החמאס לתושבי השכונה להישאר בביתם במהלך צוק איתן (בערבית בתרגום לאנגלית)
12. ↑  סרטון של 40 שניות: כך נראית היום שכונת שג'אעיה בעזה, באתר גלובס, 27 ביולי 2014  
אליאור לוי, רועי קייס ורונן סולומון, ההרס בעזה מהחלל: תמונות לוויין לפני ואחרי, באתר ynet, 28 ביולי 2014
13. ↑  אמיר בוחבוט‏, עם כ-1,000 מחבלים מחוסלים, צה"ל הכריע את גדוד שג'אעייה בעזה, באתר וואלה!‏, 26 בדצמבר 2023

| עזה |
| --- |
| 

|  |
| --- |
| 
imagemap\_invalid\_title
לחצו על המיקום המתאים במפה לניווט |

 |